የመደመር መነሻውም፣ መድረሻውም የሰው ልጅ ነው-ጠቅላይ ሚኒስትር ዐቢይ አሕመድ
የመደመር መነሻውም፣ መድረሻውም የሰው ልጅ ነው ሲሉ ጠቅላይ ሚኒስትር ዐቢይ አሕመድ ተናገሩ፡፡ጠቅላይ ሚኒስትሩ በፃፉት መደመር መጽሐፍ ምረቃ ላይ ተገኝጠው ባደረጉት ንግግር “መደመር ከኛ ከሰዎች ማንነት የሚነሳ ነው፤ መደመር በኢትዮጵያ ለዘመናት የኖረ ሃሳብ ነው፤ መደመር የእኔና የእናንት የሁላችን መጽሃፍ ነው” ሲሉ ገልጸዋል፡፡መደመር ያለፈውን መልካም ወረት ይዞ በመቀጠል፣ የትናንትናውን ስህተት በማረም ያምናል፤ ነገን ደግሞ የተሻለ ለማድረግ ያልማልም ነው ያሉት፡፡መደመር ልዩነቶች የሉንም ብሎ አይነሳም ያሉት ጠቅላይ ሚኒስትሩ፤ ልዩነቶችን እንደ ፀጋ ይቆጥራል ብለዋል፡፡የሰው በመተርጎም እና በመተንተን ፋንታ የራስን አማራጭ ሃሳብ ማመንጨት ሊበረታታ የሚገባው ጉዳይ መሆኑን የገለጹት ዶክተር ዐቢይ፤ ኢትዮጵያ ውስጥ ላለፉት 50 ዓመታት ሲሰራባቸው የቆዩ አስተሳሰቦች ከውጭ የቀዳናቸው ናቸው፣ መደመር ግን ሀገርኛ ነው ሲሉም ተናግረዋል፡፡አብዮታዊ ዴሞክራሲ የዛሬ 101 ዓመት ሌኒን የፈጠረው ነው፤ ካፒታሊዝምን ሳናይ ሶሻሊዝምን ለመገንባት ያስችለናል ብሎ፤ እኛ ደግሞ ካፒታሊዝምን ለመገንባት ያስችለናል ብለን ነው የምንታትረውም ብለዋል፡፡መደመርን ለማወቅ ሰው የራሱን ተፈጥሮ መመርመር በቂው ነው ሲሉም በንግግራቸው ገልጸዋል፡፡፡፡ጠቅላይ ሚኒስትር ዐቢይ አህመድ የኢህአደግ ፓርቲ ውህደትን በሚመለከት ባደረጉት ንግግርም የፓርቲ ውህደት ጉዳይ አላለቀም፤ 1 ዓመት ከ6 ወር ሲጠና የቆየ ቢሆንም እኛ በመደመር ስለምናምን አሁንም ውይይቱን አልቋጨነውም ነው ያሉት፡፡“የኢህአዴግ ፓርቲዎች ውህደት ፌዴራሊዝምን ይጨፈልቃል ለሚባለው ግን እስካሁን በሄድንባቸው መንገዶች እንኳን ትግራይ የኩናማንና የኦሮብን ማንነት አልጨፈለቀም፣ ብአዴን የአገውን፣ የአርጎባውን፣ የቅምንቱንና የኦሮሞውን ማንነት አልጨፈለቀም፣ ደኢህዴንም የ56ቱን የደቡብ ኢትዮጵያ ብሄሮች ማንነት አልጨፈለቀም፣ ታዲያ በአዲሱ ውህደት እንዴት ሆኖ ነው የአሃዳዊነትና ጨፍላቂ መሆን የሚቻለው? ወሬው አሉባልታ ብቻ ነው” ሲሉም አስረድተዋል፡፡፡፡“ለራሱ 1 መሆን ያቃተው ኢህአዴግስ አሁን ባለበት ሁኔታ እንዴት ነው ኢትዮጵያን አንድ የሚያደርገው? እንዴት ነው አንድ የኢኮኖሚ እና የፖለቲካ ማህበረሰብ መመስረት የሚችለው?” በማለትም አክለዋል፡፡መጪው ምርጫ በሃሳብ ብቻ ተወዳድሮ የሚያሸንፍበት በመሆኑ ሁላችንም ለዚያ እንዘጋጅ፤ የበለፀገች ኢትዮጵያም እውን ከመሆን የሚያግዳት የለም ሲሉም ገልጸዋል፡፡